15.11.2022
c.
RO
Jurnalul Oficial al Uniunii Europene
C 433/33
Definiții (articolul 3)
16.
În textul de compromis, principalele definiții au fost aliniate la abordarea generală a Consiliului.
În special, definiția unei „societăți cotate la bursă” se referă la o societate care își are sediul social într-un stat membru și ale cărei acțiuni pot fi tranzacționate pe o piață reglementată.
d.
Obiective (articolul 5)
17.
Două obiective alternative erau deja incluse în propunerea Comisiei Europene: 40 % pentru administratorii neexecutivi sau 33 % pentru toți administratorii, deși această din urmă opțiune a beneficiat de mai puțină vizibilitate.
Consiliul a reformulat cele două obiective, făcându-le pe ambele la fel de explicite, în vederea clarificării domeniului de aplicare și a alternativelor avute în vedere.
Parlamentul European nu a considerat necesară o astfel de schimbare și și-a exprimat îngrijorarea cu privire la faptul că aceasta ar putea părea să reducă nivelul de ambiție.
Ca un compromis, articolul 5 fost ușor reformulat, astfel încât nu se mai utilizează expresia „au ca obiectiv realizarea”, ci se referă la obligația statelor membre de a se asigura că societățile cotate la bursă „sunt supuse cerinței de a îndeplini” unul dintre cele două obiective.
Cu toate acestea, obiectivele în sine au rămas neschimbate.
e.
Societățile publice față de cele private și societățile în care membrii sexului subreprezentat reprezintă mai puțin de 10 % din personal
18.
Consiliul a dorit eliminarea dispoziției care face o distincție între societățile publice și cele private, în cazul celor dintâi aplicându-se o dată-țintă mai apropiată.
La rândul său, Parlamentul a dorit să elimine dispoziția care permitea statelor membre să scutească de la dispozițiile-cheie societățile în care membrii sexului subreprezentat reprezintă mai puțin de 10 % din personal.
Ca un compromis, ambele dispoziții au fost eliminate.
C.
Procedurile de selecție
a.
Acțiune pozitivă (articolul 6)
19.
Poziția Parlamentului conținea mai multe dispoziții aplicabile etapei de preselecție.
Ca un compromis, colegiuitorii au convenit asupra unei formulări care precizează în mod clar că acțiunea pozitivă se aplică întregului proces de selecție.
În conformitate cu această abordare și având în vedere jurisprudența consacrată în materie, textul de compromis precizează că obiectivul de îmbunătățire a egalității de gen ar trebui să reglementeze întregul proces, inclusiv preselecția, și că ar trebui să se acorde prioritate sexului subreprezentat, cu condiția ca candidatul să dețină calificări egale cu cele ale candidatului de sex opus, dar nu în mod automat sau necondiționat.
b.
Cerințe în materie de informare [articolul 6 alineatul (3)]
20.
Poziția Parlamentului a extins lista informațiilor pe care societățile ar trebui să le furnizeze candidaților respinși.
Cu toate acestea, ca parte a compromisului global, dispozițiile relevante au fost păstrate într-o formă apropiată de cea propusă inițial de Comisie.
D. Clauza de suspendare (articolul 12) 21.
În abordarea sa generală, în spiritul subsidiarității, Consiliul a dezvoltat și a rafinat în mai mare măsură clauza de suspendare cuprinsă în propunerea Comisiei, pentru a oferi o flexibilitate esențială statelor membre care au luat deja măsuri la fel de eficace pentru a îmbunătăți echilibrul de gen în organele de conducere ale societăților și cărora, prin urmare, ar trebui să li se permită să suspende cerințele procedurale prevăzute în directivă.
Cu toate acestea, Parlamentul a considerat că clauza de suspendare cuprinsă în textul Consiliului este potențial prea deschisă și, de asemenea, neclară în parte, dând astfel impresia unei lacune.
Ca un compromis, colegiuitorii au convenit să precizeze că clauza de suspendare va fi disponibilă numai pentru statele membre care au adoptat măsuri naționale pentru care se poate demonstra că sunt „la fel de eficace”, cu alte cuvinte cerința ar trebui să fie ori existența unor măsuri cantitative obligatorii în dreptul intern, ori rezultate reale în ceea ce privește atingerea unui anumit procent.
În plus, în conformitate cu textul de compromis, pentru ca un stat membru să poată recurge la clauza de suspendare, condițiile trebuie îndeplinite până la data intrării în vigoare a directivei.